Document ID: 32014D0917

DEĊIŻJONI TA' IMPLIMENTAZZJONI TAL-KUMMISSJONI
tal-15 ta' Diċembru 2014
li tistabbilixxi regoli dettaljati għall-implimentazzjoni tad-Direttiva tal-Kunsill 2000/29/KE fir-rigward tan-notifika tal-preżenza ta' organiżmi ta' ħsara u ta' miżuri li ttieħdu jew huma maħsuba li jittieħdu mill-Istati Membri
(notifikata bid-dokument C(2014) 9460)
(2014/917/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità, ta' organiżmi ta' ħsara għall-prodotti tal-pjanti, u kontra t-tixrid tagħhom fil-Komunità (1), u b'mod partikolari l-Artikolu 16(4) tagħha,
Billi:
(1)
In-notifiki tal-preżenza ta' organiżmi ta' ħsara kif imsemmija fl- Artikolu 16(1) tad-Direttiva 2000/29/KE jew bil-feġġa reali jew issuspettata ta' organiżmi ta' ħsara kif imsemmi fl-ewwel subparagrafu tal-Artikolu 16(2) ta' dik id-Direttiva għandha tinkludi l-informazzjoni kollha li tippermetti lill-Kummissjoni u lil Stati Membri oħra biex jippjanaw u jimplimentaw l-azzjoni l-aktar effikaċi fil-livell tal-Unjoni jew dak reġjonali kif xieraq. Dan hu importanti biex tiġi żgurata protezzjoni komprensiva mit-territorju tal-Unjoni kontra s-sorsi kollha possibbli ta' riskju fitosanitarju.
(2)
Biex tkun tista' ssir reazzjoni rapida, ċerti elementi ta' dawk in-notifiki għandhom jiġu ppreżentati fi żmien tmint ijiem ta' xogħol wara l-konferma tal-preżenza jew il-feġġa ta' organiżmi ta' ħsara, fid-dawl tal-importanza tagħhom u l-fattibbiltà ta' sottomissjoni rapida tagħhom, u l-elementi kollha meħtieġa għandhom jiġu ppreżentati sa mhux aktar tard minn tletin jum wara din il-konferma.
(3)
Sabiex jiġi żgurat li l-Kummissjoni u l-Istati Membri l-oħra jkunu infurmati bi kwalunkwe bidla, l-Istat Membru li jinnotifika għandu jaġġorna dawk in-notifiki malajr kemm jista' jkun f'każ li xi informazzjoni ġdida rilevanti tkun disponibbli għalih jew fil-każ li jieħu kwalunkwe miżuri ġodda relevanti wara li jkun bagħat l-informazzjoni meħtieġa.
(4)
Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
Il-kontenut tan-notifiki
1. Meta jinnotifikaw lill-Kummissjoni u lill-Istati Membri l-oħra dwar il-preżenza jew il-feġġa ta' xi organiżmu ta' ħsara kif imsemmi fl-ewwel subparagrafu tal- Artikolu 16(1) tad-Direttiva 2000/29/KE jew tal-feġġa reali ta' kwalunkwe organiżmu ta' ħsara kif imsemmi fl-ewwel subparagrafu tal-Artikolu 16(2) ta' dik id-Direttiva, l-Istati Membri għandhom jippreżentaw l-informazzjoni prevista fl-Anness.
2. Meta jinnotifikaw lill-Kummissjoni u lill-Istati Membri l-oħra dwar il-feġġa suspettata ta' kwalunkwe organiżmu ta' ħsara kif imsemmi fl-ewwel subparagrafu tal-Artikolu 16(2) tad-Direttiva 2000/29/KE, l-Istati Membri għandhom jippreżentaw, meta applikabbli, l-informazzjoni prevista fl-Anness.
Artikolu 2
Skadenzi għas-sottomissjoni ta' notifiki
1. Mhux aktar tard minn tmint ijiem ta' xogħol wara d-data tal-konferma uffiċjali mill-korp uffiċjali responsabbli dwar il-preżenza, jew il-feġġa reali tal-organiżmu ta' ħsara, kif imsemmi fl-ewwel subparagrafu tal- Artikolu 16(1) u fl-ewwel subparagrafu tal-Artikolu 16(2) tad-Direttiva 2000/29/KE, l-Istati Membri għandhom jippreżentaw notifika li jkun fiha ta' mill-inqas l-informazzjoni indikata fil-punti 1.1, 1.3, 2.1, 2.2, 3.1, 4.1, 5.1, 5.2, 5.6, 6.4 u 8 tal-Anness.
2. Mhux aktar tard minn tletin jum wara d-data tal-konferma uffiċjali mill-korp uffiċjali responsabbli dwar il-preżenza jew il-feġġa reali ta' organiżmu ta' ħsara kif imsemmi fl-ewwel subparagrafu tal-Artikolu 16(1) u fl-ewwel subparagrafu tal-Artikolu 16(2) tad-Direttiva 2000/29/KE, l-Istati Membri għandhom jippreżentaw notifika li tinkludi l-informazzjoni indikata fil-punt tal-Anness li mhijiex imsemmija fil-paragrafu 1.
3. Mhux aktar tard minn tmint ijiem ta' xogħol wara d-data li fiha l-entità uffiċjali responsabbli tissuspetta li jkun feġġ organiżmu ta' ħsara kif imsemmi fl-ewwel subparagrafu tal-Artikolu 16(2) tad-Direttiva 2000/29/KE, l-Istati Membri għandhom jippreżentaw notifika li jkun fiha ta' mill-inqas l-informazzjoni indikata fil-punti 1.1, 1.3, 2.1, 2.2, 3.1, 4.1, 5.1, 5.2, 6.4 u 8 tal-Anness.
4. Mhux aktar tard minn tletin jum wara d-data li fiha l-entità uffiċjali responsabbli tissuspetta li jkun feġġ organiżmu ta' ħsara kif imsemmi fl-ewwel subparagrafu tal-Artikolu 16(2) tad- Direttiva 2000/29/KE, l-Istati Membri għandhom jippreżentaw notifika li tinkludi l-informazzjoni indikata fil-punti tal-Anness li mhumiex imsemmija fil-paragrafu 3.
5. L-Istati Membri għandhom jaġġornaw in-notifiki msemmija fil-paragrafi 1 sa 4, hekk kif xi informazzjoni ġdida tkun saret disponibbli għalihom, u ġiet ivverifikata minnhom, jew hekk kif ikollhom jittieħdu kwalunkwe miżuri ġodda.
Artikolu 3
Destinatarji
Din id-Deċiżjoni hija indirizzata lill-Istati Membri.
Magħmul fi Brussell, il-15 ta' Diċembru 2014.

Labels: 12
20
6